141. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 14 της 21/25 Ιαν. 1995   (ΦΕΚ Α΄ 7)  Οργάνωση και λειτουργία Συμβουλίου Ανάλυσης, Ερευνών και Προγραμματισμού για την αντιμετώπιση του οργανωμένου εγκλήματος.  Έχοντας υπόψη: 1.Τις διατάξεις του άρθρ. 4 παρ. 5 του Νόμ. 2265/1994 «Επέκταση διατάξεων του Νόμ. 1264/1982 «Για τον εκδημοκρατισμό του συνδικαλιστικού κινήματος και την κατοχύρωση των συνδικαλιστικών ελευθεριών των εργαζομένων» και στο αστυνομικό προσωπικό της Ελληνικής Αστυνομίας και άλλες διατάξεις (Α΄ 209). 2.Τις διατάξεις του άρθρ. 29Α του Νόμ. 1558/1985 «Κυβέρνηση και Κυβερνητικά Όργανα» (Α΄ 137), το οποίο προστέθηκε με το άρθρ. 27 του Νόμ. 2081/1992 (Α΄ 154). 3.Τις διατάξεις του Π.Δ. 137/1986 «Συγκρότηση της Γενικής Γραμματείας Δημόσιας Τάξης σε Υπουργείο Δημόσιας Τάξης» (Α΄ 51). 4.Το γεγονός ότι από τις διατάξεις του παρόντος διατάγματος προκαλείται δαπάνη σε βάρος του κρατικού προϋπολογισμού, ύψους 12.600.000 δρχ. για το έτος 1995 και για καθένα από τα επόμενα έτη, η οποία για το τρέχον έτος καλύπτεται από τις εγγεγραμμένες πιστώσεις του Κ.Α.Ε. 0515 του προϋπολογισμού εξόδων της Ελληνικής Αστυνομίας. 5.Την υπ’ αριθ. 5/1995 γνωμοδότηση του Συμβουλίου της Επικρατείας, ύστερα από πρόταση του Υπουργού Δημόσιας Τάξης, αποφασίζουμε: Άρθρ.1.-1.Το Επιστημονικό Συμβούλιο Ανάλυσης, Ερευνών και Προγραμματισμού για την αντιμετώπιση του Οργανωμένου εγκλήματος απαρτίζεται από 13 μέλη. Οι θέσεις των μελών καταλαμβάνονται από ένα Εισαγγελικό λειτουργό, ως πρόεδρο και ως μέλη έξι αξιωματικούς της Ελληνικής Αστυνομίας, κατόχους πτυχίου Α.Ε.Ι. ή ειδικών γνώσεων και εμπειριών σε θέματα αντιμετώπισης οργανωμένου εγκλήματος και έξι επιστήμονες, κατόχους μεταπτυχιακού τίτλου σπουδών (Μάστερ ή διδακτορικής διατριβής) των επιστημών Εγκληματολογίας, Νομικής, Πολιτικών Επιστημών, Διεθνών Σχέσεων, Οικονομικών και Πληροφορικής. Μία από τις θέσεις των αξιωματικών της Ελληνικής Αστυνομίας, μπορεί να καταλαμβάνεται  από αξιωματικό των Ενόπλων Δυνάμεων, με αντίστοιχα προσόντα, κατά τα οριζόμενα στο άρθρ. 4 παρ. 3 του Νόμ. 2265/1994. (Μετά τη σελ. 16,60744) Σελ.  16,60745 Τεύχος 1333 Σελ. 27 Υπουργείο Δημόσιας Τάξης (Οργανικές Διατάξεις) 4.Α.α.141   310 2.Στα πλαίσια του ανωτέρω Συμβουλίου και για την εξυπηρέτηση των λειτουργικών του αναγκών λειτουργεί Γραμματεία, στην οποία αποσπάται αστυνομικό ή πολιτικό προσωπικό του Υπουργείου Δημόσιας Τάξης, ο αριθμός του οποίου δεν μπορεί να υπερβαίνει τα 8 άτομα. Για τον ίδιο ως άνω σκοπό διατίθενται στο ανωτέρω Συμβούλιο όλα τα αναγκαία υλικά και τεχνικά μέσα. 3.Για την καλύτερη εκπλήρωση της αποστολής του το Συμβούλιο μπορεί να αναθέτει σε μεμονωμένα μέλη αυτού ή σε Ομάδες που συγκροτεί μεταξύ των μελών του τη μελέτη ή έρευνα ειδικότερων θεμάτων. Οι αναλύσεις, τα πορίσματα, οι προτάσεις και άλλα αποτελέσματα των μελών ή των ομάδων  τίθενται υπόψη του Συμβουλίου, το οποίο αποφασίζει για τις σχετικές εισηγήσεις προς τον Υπουργό Δημόσιας Τάξης. 4.Ο Πρόεδρος συγκαλεί το Συμβούλιο τακτικά μια τουλάχιστον φορά την εβδομάδα και εκτάκτως οποτεδήποτε είναι αναγκαίο, σύμφωνα με τις διατάξεις του άρθρ. 19 παρ. 5 του Νόμ. 1599/1986. Καταρτίζει την ημερήσια διάταξη, ορίζει εισηγητές των θεμάτων και διευθύνει τις συνεδριάσεις. Συντονίζει και εποπτεύει το έργο των μελών του Συμβουλίου και των ομάδων εργασίας. Συνεργάζεται τακτικά με το διευθυντή της Διεύθυνσης Κρατικής Ασφάλειας του Υπουργείου Δημόσιας Τάξης, το διευθυντή της Υποδιεύθυνσης Αντιμετώπισης Ειδικών Εγκλημάτων Βίας, τους διοικητές άλλων Υπηρεσιών της Ελληνικής Αστυνομίας, καθώς και με τους εκπροσώπους άλλων αρμοδίων κρατικών Υπηρεσιών. Τη συνεργασία αυτή μπορεί να αναθέτει και σε άλλα μέλη του Συμβουλίου. Εκπροσωπεί το Συμβούλιο, όπου απαιτείται ή αναθέτει την εκπροσώπησή του σε ένα από τα μέλη του. Άρθρ.2.-Η ισχύς του παρόντος διατάγματος αρχίζει με τη δημοσίευσή του στην Εφημερίδα της Κυβερνήσεως.   